9.		Oznámenie o začatí správneho konania (§ 18 ods. 3 ZoSK)
Mestský úrad Poprad, oddelenie územného plánovania a stavebného poriadku– spoločný stavebný úrad
Tatranská ul. č. 12, 058 01 Poprad
						Mraziarne, a.s.
Č. j.: A/2023/572/Gr					Ul. M. Rázusa č. 12, 058 01 Poprad
Poprad dňa 3. 5. 2023
Vec:	Oznámenie o začatí správneho konania vo veci správneho deliktu
Mestský úrad Poprad, oddelenie územného plánovania a stavebného poriadku – spoločný stavebný úrad začal dňa 28. 4. 2023 konanie o správnom delikte podľa ust. § 106 ods. 3 písm. b) zákona č. 50/1976 Zb. o územnom plánovaní a stavebnom poriadku v znení neskorších predpisov, ktorého sa mala dopustiť spoločnosť Mraziarne, a.s., Ul. M. Rázusa č. 12, Poprad tým, že uskutočňuje stavbu bez stavebného povolenia.
co: Dostane každý účastník konania.	 Ing. Pavol Hajduček, vedúci oddelenia
Poznámka
Začatie správneho konania sa vykonáva podľa dvoch zásad:
1.	dispozičnou zásadou – začína sa na návrh účastníka, jej cieľom je priznanie určitého práva,
2.	zásadou oficiality – začína sa na podnet správneho orgánu, jej cieľom je ochrana celospoločenského alebo verejného záujmu.
Zákon ukladá správnemu orgánu povinnosť o začatí konania informovať všetkých účastníkov. 
Oznámenie začatia konania účastníkom konania, ktorí nie sú známi alebo ktorých pobyt nie je známy, sa uskutočňuje verejnou vyhláškou. Touto formou sa oznamuje začatie konania aj vtedy, ak sa ustanovuje takáto povinnosť v osobitnom predpise, napr. pri rozsiahlych stavbách s veľkým počtom účastníkov (§ 61 zákona č. 50/1976 Zb. zákona o územnom plánovaní a stavebnom poriadku (stavebný zákon) v znení neskorších predpisov).
Konanie, ktoré sa začína na podnet správneho orgánu, je začaté dňom, keď správny orgán urobil prvý úkon voči účastníkovi. Za takýto úkon sa považuje okamih, keď účastníkovi bola predpísaným spôsobom doručená prvá písomnosť obsahujúca súčasne upovedomenie o začatí konania. 
Dôsledkom začatia konania je:
•	správny orgán je povinný o veci konať a rozhodnúť,
•	ten, kto urobil kvalifikované podanie, má procesné práva a povinnosti,
•	prerušuje sa plynutie hmotno-právnych lehôt spojených s uplatnením práva (premlčanie, preklúzia),
•	začína plynúť lehota na rozhodnutie (§ 49 ods. 2 ZoSK).
Právne významné je určiť okamih, ktorým sa konanie začína.
Správny poriadok rozlišuje začatie konania podľa toho, či ide o konanie začaté na návrh účastníka alebo na podnet správneho orgánu. Konanie na návrh účastníka je začaté dňom, keď podanie došlo správnemu orgánu príslušnému vo veci rozhodovať (vecná a miestna príslušnosť). Ak sa návrh urobil ústne do zápisnice na príslušnom orgáne, konanie je začaté okamihom spísania zápisnice.